  Майя Бывальцева Арлы быдэ радъяськылӥсь «Туризм. Спорт. Отдых» форумын Удмуртия интывылъёслэсь спорт но учыр туризмез азинтон понна азинлыко ӵектосъёссэ возьматыны кулэ. Удмуртилэн тӧроезлэсь ужзэ огдырлы быдэсъясь Александр Бречалов интыосысь ӵектонъёсты возьма. Со сярысь кивалтӥсь вераз улосвылысь кивалтэтлэн ёзчиосыныз но муниципалитетъёслэн тӧроосынызы селектор пыр ортчем кенешонын. «Асьмелэн пӧрмиз ке, ми сое кӧня ке воштомы (оштолэзь пумлы чаклам «Туризм. Спорт. Отдых» форумез — ред.) но федерал инлыклы матэктытомы. Министр Колобков (Павел Анатольевич, Россиысь спортъя министр — ред.) сяна, лыктыны кулэ Кун Думаысь куд-ог депутатъёс но, мар эшшо кулэгес, ужбергатӥсьёс, кин, кылсярысь, спорт но учыр туризме инвестициос висъяны дась», — вераз со. Солэн кылъёсызъя, ӵектосъёсты «чебер бинялтыны» дыр ӧжыт ни, но соосты вуоно инвесторъёслы возьматон понна лэсьтоно ваньзэ. «Ваньзэ, маин улэ тӥляд интывылды, ми инвестициос понна «упаковать каром» но федерал ёзэ поттом», — пусйиз Александр Бречалов. Со муниципалитетъёслэн кивалтӥсьёссылы интывылэз азинтыны луонлык сётӥсь учыр туризмъя ӵектонъёссэс сётыны курыса вазиськиз. Кылсярысь, Татарстанлэсь ужан амалзэ лыдэ басьтыны куриз, отын южтолэзьысен коньывуонозь умой радъямын бызьылонъя ужрадъёс, отчы быдэс Россиын улӥсьёс пыриськыны тыршо. Удмуртилэн тӧроезлэсь ужзэ огдырлы быдэсъясь оске, элькунлэн та ласянь бадӟым луонлыкъёсыз, капчи атлетикаын гинэ ӧвӧл, йӧскалык спорт амалъёсын но. Тегъёс: Мерлык Туризм Ижкар Удмуртия инвестициос АлександрБречалов  